Document ID: 32004R1470

KOMISIJAS REGULA (EK) Nr. 1470/2004
(2004. gada 18. augusts),
ar ko 2004./2005. gadam nosaka ražošanas atbalsta apjomus tādu vīnogu audzēšanai, kas paredzētas noteiktu žāvētu vīnogu šķirņu ražošanai, un filokseras skarto vīna dārzu pārstādīšanai
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1996. gada 28. oktobra Regulu (EK) Nr. 2201/96, ar ko nosaka augļu un dārzeņu pārstrādes produktu tirgus kopīgo organizāciju (1), un jo īpaši tās 7. panta 5. punktu,
tā kā:
(1)
Regulas (EK) Nr. 2201/96 7. panta 1. punkta otrajā daļā nosaka kritērijus, atbilstoši kuriem piešķir atbalstu tādu vīnogu audzēšanai, kuras paredzētas žāvētu bezkauliņu rozīņu un Moscatel šķirņu vīnogu un korinšu ražošanai.
(2)
Regulas (EK) Nr. 2201/96 7. panta 1. punkta trešā daļa paredz iespēju diferencēt atbalsta apjomu atkarībā no vīnogu šķirnes. Tāpat tā paredz to, ka iepriekš minēto apjomu var arī diferencēt atkarībā no citiem ražu ietekmējošiem faktoriem. Bezkauliņu rozīņu gadījumā ir jāparedz papildu diferenciācija starp filokseras skartajām platībām un pārējām platībām.
(3)
2003./2004. tirdzniecības gadam Regulas (EK) Nr. 2201/96 7. panta 1. punkta pirmajā daļā minēto specializēto vīnogu audzēšanas platību pārbaudes rezultātā nav konstatēta to maksimālo garantēto platību pārsniegšana, kas noteikta 2. panta 1. punktā Komisijas 1999. gada 22. jūlija Regulā (EK) Nr. 1621/1999, ar ko paredz sīki izstrādātus noteikumus Padomes Regulas (EK) Nr. 2201/96 piemērošanai attiecībā uz atbalsta piešķiršanu noteiktu žāvētu vīnogu šķirņu ražošanai (2).
(4)
2004./2005. tirdzniecības gadam ir jānosaka iepriekš minēto vīnogu audzēšanas atbalsta apjomu.
(5)
Tāpat ir jānosaka apjoms atbalstam, ko piešķir ražotājiem, kuri pārstāda savus vīna dārzus, lai tādējādi cīnītos pret filokseru atbilstīgi Regulas (EK) Nr. 2201/96 7. panta 4. punktā paredzētajiem noteikumiem.
(6)
Šajā regulā paredzētie pasākumi ir saskaņā ar Augļu un dārzeņu pārstrādes produktu pārvaldības komitejas atzinumu,
IR PIEŅĒMUSI ŠO REGULU.
1. pants
1. 2004./2005. tirdzniecības gadam Regulas (EK) Nr. 2201/96 7. panta 1. punktā paredzētais atbalsts audzēšanai ir:
a)
2 806 eiro par hektāru tajās bezkauliņu rozīņu šķirnes vīnogu audzēšanas platībās, kuras ir skārusi filoksera vai kas pēdējo piecu gadu laikā ir pārstādītas;
b)
3 847 eiro par hektāru citās platībās, kurās audzē bezkauliņu rozīņu šķirnes vīnogas;
c)
3 391 eiro par hektāru platībās, kurās audzē korintes;
d)
969 eiro par hektāru platībās, kurās audzē muskata Moscatel šķirnes vīnogas.
2. 2004./2005. tirdzniecības gadam Regulas (EK) Nr. 2201/96 7. panta 4. punktā paredzēto atbalstu par pārstādīšanu piešķir 3 917 eiro apjomā par hektāru.
3. Atbilstoši Regulas (EK) Nr. 2201/96 7. panta 4. punkta otrajam teikumam atbalstu, kas noteikts šā panta 1. punktā, neizmaksā gadījumā, ja ir izmaksāts 2. punktā noteiktais atbalsts.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 18. augustā

Labels: 17
6